ITBP के नई दिल्ली मुख्यालय में आग लगी, दमकल ने काबू पाया
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar मोतिहारी में जहरीली शराब से हुई मौतों को लेकर मुख्यमंत्री नीतीश कुमार ने बड़ा ऐलान किया है। नीतीश ने कहा कि हम जहरीली शराब से मरे लोगों के परिवारों को मुआवजा देंगे।
भारत-तिब्बत सीमा पुलिस (ITBP) बल के नई दिल्ली मुख्यालय में सोमवार को आग लग गई। आग दूसरी मंजिल पर लगी। दमकल विभाग के मुताबिक, उन्हें आग लगने की सूचना शाम करीब साढ़े छह बजे मिली। पांच दमकल वाहनों को मौके पर भेजा गया। रात 7.40 बजे आग पर काबू पा लिया गया है। आग लगने के पीछे के कारणों का अभी पता नहीं चल पाया है।
आज की अन्य प्रमुख खबरें...
पुणे के पिंपरी चिंचवाड़ में तेज हवाओं से होर्डिंग गिरा, 6 लोगों की मौत
पुणे के पिंपरी चिंचवाड़ में सोमवार को तेज हवाओं से लोहे का होर्डिंग गिर गया। इसके नीचे दबने से 6 लोगों की मौत हो गई। हादसे में दो लोग घायल हो गए, उन्हें अस्पताल में भर्ती कराया गया है।पुलिस ने बताया कि हादसा शहर के रावत किवले इलाके में हुआ। मरने वालों में चार महिलाएं शामिल हैं। ये लोग होर्डिंग के नीचे खड़े थे। पढ़ें पूरी खबर...
गुजरात के बोटाद रेलवे स्टेशन पर खड़ी ट्रेन में लगी आग​​​​, तीन डिब्बे जले; नुकसान की खबर नहीं
गुजरात में बोटाद रेलवे स्टेशन पर खड़ी एक खाली पैसेंजर ट्रेन में आग लग गई। बोटाद से सुरेंद्रनगर तक चलने वाली यह ट्रेन प्लेटफॉर्म नंबर 7 पर खड़ी थी। इसी दौरान तीन बोगियों में आग लग गई।
ट्रेन खाली होने के चलते कोई जनहानि नहीं हुई। करीब 2 घंटों की मशक्कत से फायर की टीम ने आग पर काबू पाया। शाम 6.00 बजे रवाना होती है यह ट्रेन बोटाद से सुरेंद्रनगर के लिए शाम छह बजे रवाना होती है। इससे पहले के टाइम में ट्रेन को प्लेटफॉर्म नंबर 7 पर खड़ा किया जाता है। हालांकि, आग लगने के कारणों का खुलासा नहीं हो सका है। रेलवे पुलिस इसकी जांच में जुटी है।
असम के कामरूप में 3.7 तीव्रता की भूकंप आया
असम के कामरूप में सोमवार शाम 4:52 बजे भूकंप का झटका महसूस किया गया। रिक्टर स्केल इसकी तीव्रता 3.7 दर्ज की गई। अभी तक भूकंप से कोई नुकसान न होने की खबर है।
गुजरात में AAP नेता गोपाल इटालिया गिरफ्तार, गृह मंत्री पर विवादित टिप्पणी का मामला
गुजरात में AAP के पूर्व प्रदेश अध्यक्ष गोपाल इटालिया को सूरत पुलिस की क्राइम ब्रान्च ने गिरफ्तार कर लिया है। पिछले साल सितंबर में इटालिया ने गुजरात के गृह मंत्री हर्ष सांघवी और गुजरात बीजेपी चीफ सीआर पाटिल को लेकर कथित तौर पर अपमानजनक बातें कहीं थीं। इसके बाद उमरा पुलिस ने उनके खिलाफ केस दर्ज किया था। इटालिया ने एक वायरल वीडियो में गृहराज्य मंत्री हर्ष सांघवी को ‘ड्रग्स सांघवी' और बीजेपी के प्रदेश अध्यक्ष सीआर पाटिल को ‘पूर्व शराब तस्कर' कहा था। एक बीजेपी कार्यकर्ता प्रताप चोडवाडिया ने इटालिया के खिलाफ केस दर्ज कराया था। बाद में इस केस को क्राइम ब्रान्च को सौंप दिया गया था।
दिल्ली में भाजपा का अरविंद केजरीवाल के खिलाफ प्रदर्शन, शराब नीति मामले मे कर रहे हैं विरोध
दिल्ली में भाजपा कार्यकर्ता मुख्यमंत्री अरविंद केजरीवाल के खिलाफ प्रदर्शन कर रहे हैं। भाजपा शराब नीति मामले को लेकर केजरीवाल का विरोध कर रही है। दिल्ली भाजपा ने ट्विटर पर एक पोस्टर जारी कर केजरीवाल को भ्रष्टाचारी बताया है।
जोजिला पास में एवलांच, चार ट्रक चालक घायल 
केंद्र शासित प्रदेश लद्दाख के कारगिल जिले में स्थित जोजिला पास (दर्रे) में सोमवार को एवलांच (हिमस्खलन) में चार ट्रक चालक घायल हो गए। उन्हें अस्पताल ले जाया गया जहां उनकी हालत स्थिर है। एवलांच के बाद रोड बंद हो गया।
अमरनाथ यात्रा के लिए आज से रजिस्ट्रेशन शुरू, 1 जुलाई से 31 अगस्त चक चलेगी 
अमरनाथ यात्रा के लिए सोमवार से रजिस्ट्रेशन शुरू हो गए हैं। इस साल यात्रा 1 जुलाई से शुरू होगी जो 31 अगस्त तक चलेगी। अधिकारियों के मुताबिक, अनंतनाग जिले में पहलगाम ट्रैक और गांदरबल जिले में बालटाल दोनों के लिए रजिस्ट्रेशन शुरू हो गए हैं। रजिस्ट्रेशन ऑनलाइन और ऑफलाइन दोनों तरीके से किए जा रहे हैं।
आरे फॉरेस्ट केस; सुप्रीम कोर्ट ने कहा- मुंबई मेट्रो बिना अनुमति पेड़ों की कटाई के लिए 2 हफ्ते में 10 लाख रुपए जुर्माना भरें
आरे फॉरेस्ट मामले में सुप्रीम कोर्ट ने मुंबई मेट्रो रेल कॉर्पोरेशन लिमिटेड को बिना अनुमति के पेड़ों की कटाई के लिए 2 हफ्ते के भीतर 10 लाख रुपए का जुर्माना भरने का निर्देश दिया है। वहीं कोर्ट ने मुंबई मेट्रो को फॉरेस्ट से 177 पेड़ हटाने की अनुमति दी। कोर्ट ने कहा कि पेड़ों की कटाई पर रोक लगाने से परियोजना का काम रुक जाएगा।
तेलंगाना में भाजपा नेता नीरजा रेड्डी की सड़क हादसे में मौत
कुरनूल के अलुरु से BJP प्रभारी और पूर्व विधायक नीरजा रेड्डी की रविवार को सड़क हादसे में मौत हो गई। वह हैदराबाद से कुरनूल आ रहीं थीं। तभी तेलंगाना के बीचुपल्ली में उनकी कार का टायर फटा और गाड़ी पलट गई। उन्हें श्री चक्र अस्पताल ले जाया गया, जहां उन्होंने दम तोड़ दिया।
जहरीली शराब से मौत पर CM नीतीश का ऐलान, 2016 के बाद हुई मौतों का मुआवजा देगी सरकार
मोतिहारी में जहरीली शराब से हुई मौतों को लेकर मुख्यमंत्री नीतीश कुमार ने बड़ा ऐलान किया है। नीतीश ने कहा कि हम जहरीली शराब से मरे लोगों के परिवारों को मुआवजा देंगे। CM रिलीफ फंड से परिवारों को मदद दी जाएगी। यह मदद 2016 के बाद से शराब से हुई सभी मौतों पर दी जाएगी। इसके लिए अधिकारियों से मुख्यमंत्री ने रिपोर्ट भी मांगी है। पूरी खबर पढ़ें...
दिल्ली में 26 अप्रैल को होगा मेयर और डिप्टी मेयर का चुनाव, शैली ओबेरॉय और मोहम्मद इकबाल होंगे AAP के उम्मीदवार
दिल्ली में 26 अप्रैल को मेयर और डिप्टी मेयर के पद के लिए दोबारा से चुनाव होंगे। आप सांसद संजय सिंह ने जानकारी दी कि शैली ओबेरॉय ही चुनाव में AAP की मेयर प्रत्याशी होंगी। वहीं डिप्टी मेयर पद के लिए आले मोहम्मद इकबाल AAP के प्रत्याशी होंगे।
कर्नाटक के पूर्व CM जगदीश शेट्टार कांग्रेस में शामिल हुए
कर्नाटक के लिंगायत नेता और पूर्व CM जगदीश शेट्टार सोमवार को कांग्रेस में शामिल हो गए। रविवार को उन्होंने कर्नाटक कांग्रेस अध्यक्ष डीके शिवकुमार, सिद्धारमैया और रणदीप सिंह सुरजेवाला समेत कई नेताओं से मुलाकात की और सोमवार, यानी आज पार्टी में शामिल हो गए। पार्टी अध्यक्ष मल्लिकार्जुन खड़गे ने शेट्‌टार को पार्टी में शामिल कराया। पूरी खबर पढ़ें...
पंजाब में भाजपा नेता को बदमाशों ने घर के बाहर गोली मारी, हालत खतरे से बाहर
पंजाब में भाजपा नेता बलविंदर गिल को रविवार रात दो बाइक सवारों ने गोली मार दी। फिलहाल, उनका अस्पताल में इलाज चल रहा है और हालत खतरे से बाहर है। पुलिस आरोपियों की तलाश में जुटी हुई है। गिल पंजाब भाजपा के SC मोर्चा के महासचिव हैं। उन्हें अमृतसर के पास जंदिआला गुरु में उनके घर के बाहर गोली मारी गई।
CBI ने TMC विधायक जीबन कृष्ण साहा को गिरफ्तार किया, शिक्षक भर्ती घोटाले में हुई कार्रवाई
CBI ने पश्चिम बंगाल के शिक्षक भर्ती घोटाले के मामले में TMC विधायक जीबन कृष्णा साहा को गिरफ्तार किया है। CBI ने 14 अप्रैल को TMC विधायक के मुर्शिदाबाद स्थित घर पर छापा मारा था।
CBI रेड के दौरान साहा ने अपने दो फोन घर के पास के तालाब में फेंक दिए थे। एजेंसी ने पंप से तालाब का पानी निकालकर एक फोन को बरामद कर लिया है, वहीं दूसरे फोन की तलाश जारी है।
अतीक और अशरफ की हत्या की जांच के लिए स्वतंत्र कमेटी बनाने की मांग 
गैंगस्टर अतीक और उसके भाई अशरफ की प्रयागराज में हत्या की जांच के लिए स्वतंत्र कमेटी का गठन करने की याचिका सुप्रीम कोर्ट में दाखिल की गई है। एडवोकेट विशाल तिवारी ने इस याचिका में उत्तर प्रदेश में 2017 से हुए 183 एनकाउंटर्स की जांच करने की मांग भी की है।
तुर्किए में 4 तीव्रता का भूकंप, 10 किमी नीचे केंद्र 
तुर्किए के अफसिन में 4 तीव्रता का भूकंप आया है। अमेरिकी जियोलॉजिकल सर्वे के मुताबिक, भूकंप का केंद्र जमीन से 10 किमी नीचे मिला है।
आंध्र प्रदेश के मुख्यमंत्री जगनमोहन रेड्‌डी के चाचा हत्या के आरोप में गिरफ्तार
आंध्र प्रदेश के मुख्यमंत्री जगनमोहन रेड्डी के चाचा वाईएस भास्कर रेड्डी को CBI ने गिरफ्तार किया है। यह गिरफ्तारी पूर्व सांसद विवेकानंद रेड्डी की हत्या के मामले में की गई है। भास्कर रेड्‌डी YSRCP सांसद वाईएस अविनाश रेड्डी के पिता हैं। उन पर साजिश, हत्या और सबूतों से छेड़छाड़ के तहत मामला दर्ज किया गया है।
आंध्र के दिवंगत सीएम वाईएस राजशेखर रेड्डी के भाई विवेकानंद आंध्र विधानसभा चुनाव से कुछ हफ्ते पहले 15 मार्च 2019 को पुलिवेंदुला स्थित अपने घर में मृत मिले थे। किसी अज्ञात व्यक्ति ने घर में घुसकर उनकी हत्या कर दी थी। उस समय वह घर में अकेले थे। मामले की जांच शुरू में राज्य अपराध जांच विभाग के एक विशेष जांच दल ने की थी।
लद्दाख में करगिल युद्ध के समय की लैंडमाइन में ब्लास्ट हुआ, 13 साल के बच्चे की मौत
लद्दाख के करगिल में रविवार को युद्ध के समय की लैंडमाइन में ब्लास्ट हो गया। इस ब्लास्ट में 13 साल के बच्चे की मौत हो गई, जबकि दो अन्य बच्चे घायल हो गए। हादसा करगिल एयरपोर्ट के पास हुआ। तीनों बच्चे कुरबाथांग के पास एस्ट्रो फुटबॉल ग्राउंड के पास खेल रहे थे। तभी उन्हें 1999 के करगिल युद्ध की लैंडमाइन दिखी जिसमें पहले विस्फोट नहीं हुआ था। बच्चों ने उसके साथ खेलना शुर कर दिया, जिसके बाद उसमें विस्फोट हो गया।